Saglasno članu 54 stav 1 tačka 29 Statuta Glavnog grada ("Sl. list CG-opštinski propisi", br. 08/19), Skupština Glavnog grada - Podgorice, na sjednici održanoj dana 4. maja 2021. godine, razmatrala je Izvještaj o realizaciji programa obavljanja komunalnih djelatnosti "Zelenilo" d.o.o. – Podgorica za 2020.godinu i na osnovu člana 123 i 124 Poslovnika Skupštine Glavnog grada ("Sl. list CG-opštinski propisi", br. 31/19, 16/20 i 43/20), donijela sljedeće

**OCJENE I ZAKLJUČKE**

O C J E N E

 Izvještaj o realizaciji programa obavljanja komunalnih djelatnosti ,,Zelenilo” d.o.o. Podgorica za 2020.godinu sačinjen je shodno Zakonu o komunalnim djelatnostima („Službeni list CG” br.55/16, 74/16,02/18 i 66/19), Pravilniku o bližem sadržaju godišnjeg programa obavljanja komunalnih djelatnosti i godišnjeg izvještaja o realizaciji godišnjeg programa obavljanja komunalnih djelatnosti („Službeni list Crne Gore”, br.54/20) i Ugovoru o povjeravanju obavljanja komunalnih djelatnosti i korišćenju komunalne infrastrukture i drugih sredstava u svojini Glavnog grada Podgorica („Službeni list CG - opštinski propisi”, br.16/20).

 „Zelenilo“ d.o.o. je osnovano Odlukom Skupštine Glavnog grada 2013.godine, kao društvo sa ograničenom odgovornošću, čiji je osnivač Glavni grad, a djelatnost ovog Društva spada u djelatnost od javnog interesa.

 Osnovna djelatnost “Zelenilo” d.o.o. Podgorica je uređenje i održavanje javnih zelenih površina u Glavnom gradu - Podgorica. Pored djelatnosti od javnog interesa, Društvo obavlja i djelatnosti koje nemaju karakter djelatnosti od javnog interesa kao što su: gajenje ostalih jednogodišnjih i dvogodišnjih biljaka, sječa drveća, rezanje i obrada drveta itd.

 Društvom upravlja Osnivač na način i pod uslovima utvrđenim Odlukom o osnivanju „Zelenilo“ d.o.o.Podgorica i Statutom Društva. Organi Društva su: Odbor direktora Društva kao organ upravljanja i Izvršni direktor kao organ rukovođenja Društvom. Tokom 2020.godine, Odbor direktora Društva održao je 14 sjednica, na kojima se raspravljalo i odlučivalo o pitanjima iz domena djelatnosti i poslovanja Društva.

 Društvo je organizovano kroz Sektor za tehničko-operativne poslove i Sektor za ekonomsko-pravne poslove. Pravilnikom o unutrašnjoj organizaciji i sistematizaciji radnih mjesta, koji se primjenjivao u 2020.godini, predviđeno je 134 izvršioca i to u Kabinet Izvršnog direktora 4 izvršioca, Sektor za Ekonomsko-pravne poslove 24 izvršioca i Sektor za Tehničko-operativne poslove 106 izvršioca.

 Zbog specifičnosti radova koje obavlja Društvo i njihove nemogućnosti da se radni zadaci u većem dijelu obavljaju mašinski, već da se obavljaju ručno, „Zelenilo” d.o.o. je u 2020.godini imalo potrebu zapošljavanja sezonskih izvršioca. Tako je preko Programa aktivne politike zapošljavanja, čiji je nosilac Zavod za zapošljavanje Crne Gore, angažovalo 24 izvršioca po osnovu 6 realizovanih programa i dobilo sredstva u iznosu od 31.796,76 eura.

 Društvo raspolaže sa upravnom zgradom i staklenikom površine 1.000 m². U 2020.godini raspisan je teneder za izgradnju plasteničkog prostora površine 500 m². Novoizgrađeni plastenik namijenjen je za proizvodnju rezanog cvijeća.

U cilju efikasnijeg izvršavanja radnih zadataka Društvo je u 2020. godini realizovalo nabavku dodatne opreme i mehanizacije, među kojima su najznačajniji kombinovana mašina Catepilar, traktor Tafe i kamion kiper za potrebe izvođenja radova, kao i kombi sa produženom kabinom za potrebe prevoza radnika i alata. Osim datog, ovom Društvu je Glavni grad Podgorica ustupilo na trajno korišćenje sedam putničkih vozila (godina proizvodnje 2001-2005) za potrebe obilaska terena i efkasnijeg obavljanja dnevnih aktivnosti.

Kako je kvalitetna oprema i alati za rad osnov za kvalitetno izvođenje radova na održavanju i uređivanju javnih zelenih površina, Društvo je u 2020. godini izvršilo nabavku mješalica za beton, vibro žabe, bušilice, aparata za zavarivanje, kompresore, trimere, motorne testere, kosačice, motorne duvače, motorne testere za grane i druge mašine i alate kojima se obezbjeđuje kvalitetno izvođenje radova, te smanjenje troškova iznajmljivanja opreme potrebne za realizaciju velikih projekata poput izgradnje dječijih igrališta, parkova i dr.

 Osnovni ciljevi „Zelenilo” d.o.o.u 2020.godini bili su usklađeni sa nadležnostima Društva i sredstvima oprediljenim od strane Osnivača, a odnosili su se na: ostvarenje javne funkcije (održavanje biljnog fonda na javnim zelenim površinama); povećanje parkovskih površina ( izgradnja novih i rekonstrukcija postojećih parkovskih površina); povećanje broja dječijih igrališta; povećanje zelenih površina( uređenje neuređenih javnih zelenih površina); povećanje broja drvoreda i saradnja sa trećim licima ( u okviru „Akcije za Skupštine etažnih vlasnika”).

U 2020. godini prvi put je organizovana „Akcija za Skupštine etažnih vlasnika”, pokrenuta u saradnji sa Glavnim gradom, a koja podrazumijeva pejzažno uređenje ispred stambenih zgrada i finansirana je od strane Glavnog grada i Skupština etažnih vlasnika u odnosu 50:50%. Ova akcija naišla je na veoma dobar odaziv, te je u sklopu iste uređeno 28 prostora ispred stambenih zgrada.

Poslovi iz domena javne funkcije u 2020. godini ostvareni su 103,39%. Budžetom Glavnog grada za 2020. godinu za obavljanje javne funkcije "Zelenilo" d.o.o. opredijeljeno je **1.080.000,00 eura,** dok je realizacija iznosila **1.116.634, 60 eura**.

U toku 2020. godine „Zelenilo” d.o.o. je na javnim površinama vršilo dopunu biljnog fonda, ne samo na novoformiranim zelenim površinama, već je i na postojećim posadilo 278 odraslih sadnica drveća, 864 sadnica žbunja, 151 m' žive ograde. Sadnjom sezonskog cvijeća u dva ciklusa (ljetnji i zimski) obezbijedilo se kontinuiniran dobar izgled parkova, razdjelnih ostrva i kružnih tokova.Na javnim cvjetnjacima uvedene su inovacije u vidu sadnje višegodišnjeg cvijeća, pa su cvjetnjaci postali bogatiji za 16.285 komada lukovica i 1.670 hrizantema, čime se postigao i kontinuitet cvjetanja.

Vrijednost realizovanih investicionih aktivnosti iz Budžeta Glavnog grada za 2020.godinu iznosila je **778.000,00 eura**. Tako su izgrađena dva nova parka: Podgorički park (površine 10.000 m², vrijednost radova 134.162,12 eura) i park na Starom aerodromu (površine 6.000 m², vrijednost radova 147.831,60 eura); izgađena su i rekonstruisana 13 dječijih igrališta (vrijednost radova 342.159,58 eura); ozelenjeno je 7 kružnih tokova i preko 10.000 m’ razdjelnih ostrva i formirano 16 drvoreda duž saobraćajnica (vrijednost radova 130.037,50 eura). Osim navedenih radova u sklopu projekrta Mikro 020 uređeno je 6 lokacija (vrijednost radova 110.494,50 eura).

Pored osnovne djelatnosti, Društvo je u izvještajnom periodu realizovalo i poslove koji nemaju karakter djelatnosti od javnog interesa, koji se odnose na inženjerske djelatnosti i tehničko savjetovanje, trgovinu na malo/veliko cvijećem, sadnicama, sjemenom itd. U 2020. godini Društvo je pokrenulo aktivnosti na pripremi i prodaji cvjetnih aranžmana i usluge dekoracije enterijera u smislu oplemenjivanja prostora sobnim – saksijskim cvijećem, te je zbog uspješnije realizacije ove dopunske djeltnosti, Društvo iznajmilo prostor za prodaju cvijeća u TC “Mall of Montenegro” površine 5m², gdje se pružaju usluge aranžiranja i prodaje cvjetnih aranžmana.

Ukupno ostvareni prihodi za 2020.godinu su **2.420.774,36** **eura.** Prihodi po osnovu obavljanja poslova iz domena javne funkcije, odnosno uređenje i održavanje javnih zelenih površina iznosili su 1.080.000,00 eura i na nivou su planiranih. Prihodi po osnovu realizacije investicija na uređenju javnih zelenih površina iznosili su 706.084,17 eura i ovi prihodi su za 55,86% veći u odnosu na planirane.

Prihodi po osnovu usluga trećim licima i po osnovu realizacije sopstvene proizvodnje iznosili su 454.600,26 eura ( za 97,65% veći u odnosu na planirane).

Ostali prihodi iznosili su 180.089,93 eura, obuhvataju prihode od donacija, realizovanih programa Zavoda za zapošljavanje, refundacija zarada, odloženog prihoda i dr. Ovi prihodi su za 200,14% veći od planiranih.

Ukupni rashodi iznosili su **2.355.891,87 eura** i čine ih rashodi po osnovu troškova materijala za izradu, nabavna vrijednost prodate robe, troškovi rezervnih djelova, alata, inventara, troškovi goriva, električne energije itd. Troškovi nabavne vrijednosti prodate robe iznosili su 128.170,02 eura (veći za 6,80% od planiranih), troškovi materijala za izradu rezervnih djelova, alata i inventara iznosili su 371.622,65 eura (veći su za 125,22% od planiranih), troškovi goriva, električne energije, vode iznosili su 60.638,69 eura (za 8,81 % manji od planiranih), troškovi zarada i drugih ličnih primanja iznosili su 1.511.082,30 eura (za 27,62% veći od planiranih), troškovi amortizacije 69.015,60 eura i ostali troškovi 62.731,43 eura.

Ostvarena **dobit za 2020.godinu** iznosi **39.752,49 eura** i Odbor direktora Društva je donijelo Odluku kojom se predlaže Osnivaču da ista bude usmjerena na uređenje javnih zelenih površina koje nisu planirane Budžetom Glavnog grada, povećanje asortimana i poboljšanje kvaliteta sadnog materijala.

 Shodno povećanju obima poslova iz nadležnosti Društva, kako na održavanju javnih zelenih površina tako i na izgradnji novih dječijih igrališta, parkovskih površina i drugih zelenih površina u 2020. godini „Zelenilo” d.o.o. je pristupilo izradi predloga Pravilnika o unutrašnjoj organizaciji i sistematizaciji radnih mjesta, kojim će se uskladiti broj zaposlenih sa potrebama Društva za realizaciju planiranih aktivnosti.

 „Zelenilo” d.o.o. Podgorica nema kreditnih zaduženja u poslovnim bankama, niti drugih vidova zaduženja.

Društvo redovno izmiruje obaveze prema zaposlenima i dobavljačima koje se realizuju u zakonskim rokovima odnosno u skladu sa zaključenim ugovorima.

Realizacija postupaka javnih nabavki odvija se shodno Ugovorima sa dobavljačima, te se zavisno od toga roba povlači jednokratno ili sukcesivno po potrebi Naručioca.

U skladu sa članom 7 Ugovora o povjeravanju obavljanja komunalne djelatnosti i korišćenju komunalne infrastrukture i drugih sredstava u svojini Glavnog grada Podgorica, br. 4897 od 19.06.2020. godine "Zelenilo" d.o.o. Podgorica je pristupilo proceduri izrade Cjenovnika, te je u tu svrhu formirana komisija za izradu Prijedloga Cjenovnika, koji će se nakon izrade dati na dalju proceduru, na saglasnost od strane Skupštine Glavnog grada Podgorica.

Polazeći od datih ocjena, Skupština Glavnog grada donosi sledeće –

**Z A K LJ U Č K E**

1. Usvaja se Izvještaj o realizaciji programa obavljanja komunalnih djelatnosti "Zelenilo" d.o.o. - Podgorica za 2020. godinu.
2. Nastaviti sa realizacijom aktivnosti na ozelenjavanju javnih zelenih površina u Glavnom gradu i nabavkom dodatne mehanizaciju i opreme.
3. Povećati proizvodni kapacitet Društva kroz razvoj rasadničke proizvodnje, sadnjom autohtonih vrsta lišćara, kao i intezivirati proizvodnju višegodišnjih cvjetnica, ruža, gomoljastih i lukovičastih vrsta cvijeća kako bi se povećale površine pod cvijetnjacima.

 4. Intezivirati aktivnosti na promociji preduzeća kroz reklamiranje usluga Društva koje se sprovode kroz „Akciju sa Skupštinama etažnih vlasnika”.

 5. Za realizaciju navedenih zaključaka zadužuje se menadžment "Zelenilo" d.o.o. - Podgorica.

Broj: 02-016/21-447

Podgorica, 4. maja 2021.godine

**SKUPŠTINA GLAVNOG GRADA – PODGORICE**

 **PREDSJEDNIK SKUPŠTINE,**

 **dr Đorđe Suhih**